De mange meningsmålinger, der dagligt fylder medierne, er ødelæggende for demokratiet, mener samfundsforsker Johannes Andersen fra Aalborg Universitet. - Vores demokratiske kultur bliver ødelagt. Vi undergraver valgkampens politiske indhold, siger han. Egentlig mener Johannes Andersen, at man burde forbyde medierne at offentliggøre meningsmålinger i de sidste to uger op til et valg. Men et forbud er umuligt, erkender han, og derfor "nøjes" han med at opfordre medierne til mere selvdisciplin. At opfordre de danske medier til at censurere sig selv, er et vidtgående forslag. Men det er nødvendigt, mener samfundsforskeren. For med de mange målinger går hele valgkampen op i, hvem der kan danne flertal med hvem, i stedet for hvem der har hvilke synspunkter. - Demokratiet og vælgerne ville vinde på det. Fokus ville blive flyttet fra den taktiske situation til de gode politiske forslag og de gode politiske argumenter, siger Johannes Andersen /ritzau/

Opsummering:
De ødelægger vores demokratiske kultur, mener Johs. Andersen